tartuNLP/wikipedia-smugri-20251201 huggingface dataset:
Lotte Smiseth Sejersted

Lotte Smiseth Sejersted (s. 5. maaliskuuta 1991) on norjalainen alppihiihtäjä.
Nuorten MM-kilpailuissa Garmisch-Partenkirchenissa vuonna 2009 Sejersted otti syöksylaskussa hopeaa, ja seuraavana vuonna Ranskassa pidetyissä kisoissa pronssia syöksylaskussa ja hopeaa alppiyhdistetyssä. Vuonna 2011 hän voitti nuorten MM-kultaa syöksylaskussa. Aikuisten arvokisoissa hän kilpaili ensimmäisen kerran Garmisch-Partenkirchenin MM-kilpailuissa 2011, joissa hän oli alppiyhdistetyssä kymmenes. Schladmingin MM-kilpailuissa 2013 hän sijoittui supersuurpujottelussa 13:nneksi. Sotšin olympialaisissa 2014 hän oli syöksylaskussa kuudes ja supersuurpujottelussa 14:s. 
Sejerstedin ensimmäinen kilpailu alppihiihdon maailmancupissa oli Söldenin suurpujottelussa 24. lokakuuta 2009. Ensimmäiset maailmancupin pisteensä hän saavutti Val d'Isèren superalppiyhdistetyssä joulukuussa 2009 oltuaan 28:s. Sejersted sijoittui ensimmäisen kerran kymmenen parhaan joukkoon Lenzerheiden syöksylaskussa maaliskuussa 2011 oltuaan viides. Ennen sitä hän oli ollut parhaimmillaan seitsemästoista Crans-Montanan syöksylaskussa kaudella 2009–2010. Toisen kerran hän saavutti viidennen sijan joulukuussa 2013 käydyssä Val d'Isèren syöksylaskussa ja kolmannen kerran joulukuussa 2015 käydyssä Lake Louisen supersuurpujottelussa.
Sejersted ilmoitti huhtikuussa 2017 lopettavansa alppihiihtouransa. Hän kilpaili viimeisen kerran maailmancupissa tammikuussa 2017 Zauchenseessä, kun hän kaatui pahasti ja loukkasi nivelsiteensä.
Lars Elton Myhre

Lars Elton Myhre (s. 17. elokuuta 1984 Gjøvik) on norjalainen alppihiihtäjä.
Myhren ensimmäinen kilpailu alppihiihdon maailmancupissa oli Kranjska Gorain pujottelussa 5. tammikuuta 2003. Myhre on sijoittunut maailmancupissa parhaimmillaan viidenneksi Beaver Creekin superalppiyhdistetyssä kaudella 2007–2008. Kaksiin olympiakisoihin osallistunut Myhre on sijoittunut olympialaisissa parhaimmillaan 25:nneksi Vancouverin super-g:ssä. Alppihiihdon maailmanmestaruuskilpailuissa hänen paras sijoituksensa on superalppiyhdistetyn seitsemäs sija Garmisch-Partenkircheniaaä 2011. Åren pujottelussa vuonna 2007 hän oli kymmenes.
Nuorten MM-kisoissa Mariborissa vuonna 2004 Myhre otti alppiyhdistetyssä pronssia.
Jason Everman

Jason Everman (s. 16. elokuuta 1967 Alaska) on yhdysvaltalainen kitaristi-basisti, joka on soittanut muun muassa Nirvana- ja Soundgarden-yhtyeissä. Hän liittyi Nirvanan toiseksi kitaristiksi 1989. Hänen nimensä mainitaan ja hänen kuvansa esiintyy Nirvanan albumilla "Bleach", vaikka hän ei soittanut yhdelläkään albumin kappaleista. Myöhemmin Everman palveli Yhdysvaltain maavoimissa.
Diskografia.
Mind Funk
Nirvana
OLD
Soundgarden
Saharan eläimistö

Saharan eläimistö koostuu pääosin hyönteisistä, hämähäkkieläimistä, matelijoista, nisäkkäistä ja linnuista. 
Monet Saharan eläimet sopeutuvat kuumuuteen kaivautumalla hiekkaan päiväksi ja kuivuuteen ottamalla ainakin suurimman osan tarvitsemastaan vedestä ravinnosta.
Eläinten sopeutuminen kuumaan ja kuivaan.
Matelijat sietävät jopa 45 C, mutta niidenkin on kaivauduttava päivän kuumimmaksi ajaksi Saharan hiekkaan. Matelijat ja pienet nisäkkäät kuolisivat Saharan hiekalle, elleivät osaisi kaivautua hiekkaan. Monet pienet eläimet elävät ainakin osin maan alla piiloutuen pahimmalta auringon paahteelta kaivamaansa maanalaiseen tunneliin. Monet koloissa asuvat eläimet liikkuvat vain öisin. Eräät eläimet pystyvät koteloitumaan jopa vuosiksi suojautuakseen polttavalta auringolta.
Monet nisäkkäät selviävät hyvin niukalla vedellä ottamalla veden ravinnostaan. Eläimistö riippuu Saharassa huomattavasti seudun kuivuudesta. Esimerkiksi sakaali elää melko kosteassa, aavikkokettu kuivassa.
Kuivimman alueen eläimistö.
Saharan kuumimmassa ja kuivimmassa sisäosissa elää lähinnä hyönteisiä, hämähäkkieläimiä, matelijoita ja jyrsijöitä. Selkärangattomissa on muun muassa muurahaisia, hämähäkkejä ja skorpioneja. 10 senttimetrin pituinen kamelihämähäkki elää syömällä hyönteisiä, skorpioneja ja jopa hiiriä, liskoja ja pieniä lintujakin. Lantakuoriaiset, muurahaiset ja rukoilijasirkat kuuluvat aavikon hyönteisiin.
Matelijat, linnut.
Matelijoista Saharassa viihtyvät lähinnä käärmeet ja liskot. Skinkit ovat liskoja, jotka kaivautuvat hiekkaan.
Saharassa elää mm. kameleontteja ja kobria. Saharassa on 300 lintulajia, joista monet muuttavat Saharan halki.
Nisäkkäät.
Saharassa elää monilla alueilla muun muassa gaselleja, keihäsantilooppeja, aavikkokettuja, hyeenoja, sakaaleja, leopardeja, aavikkojäniksiä ja varsinkin jyrsijöitä. Saharan pieniä eläimiä ovat muun muassa aavikkohyppyrotat, kampasormirotat, hiiret ja siilit. 
Gaselleista pystyy Saharassa elämään lähinnä valkogaselli ja dorcasgaselli. Enemmän nisäkkäitä elää aavikon reuna-alueilla.
Florian Meyer

Florian Meyer (s. 21. marraskuuta 1968 Braunschweig, Länsi-Saksa) on saksalainen jalkapalloerotuomari. Hän on tuominnut kotimaansa pääsarjassa vuodesta 1998 asti. Neljä vuotta myöhemmin hänestä tuli kansainvälinen erotuomari.
Meyer toimi vuoden 2007 Mestarien liigan loppuottelussa neljäntenä erotuomarina. Loppuottelussa pelasivat vastakkain italialainen Milan ja englantilainen Liverpool.
Kofferdam

Kofferdam on nimitys hammaslääketieteessä käytettävälle lateksisuojalle. Kofferdamia käytetään erityisesti paikkaus- ja juurihoidoissa. Niitä voidaan käyttää myös turvaseksissä estämään sukupuolitautien leviäminen .
Hammaslääketieteellinen käyttö.
Kofferdamia käytetään hammaslääketieteessä paikkaus- ja juurihoidoissa. Kofferdam -kalvot ovat erittäin ohuita lateksi- tai silikoniarkkeja. Silikonista valmistetut sopivat lateksiallergisille.
Kofferdamin tarkoitus on eristää operoitava hammas suuontelosta. Juurihoidon aikana on tärkeää suojata avoin yhteys hammasytimeen suun bakteereilta. Paikkaushoidossa kofferdamin tarkoitus on lähinnä eristää paikattava alue kosteudelta, sillä muovipaikoissa käytetyt sidosaineet ovat herkkiä kosteudelle.
Kofferdam -arkki kiinnitetään suun ulkopuolelle erityisiin kiinnikkeisiin. Joissain tilanteissa kofferdamin käyttö ei välttämättä onnistu. Se voi olla esimerkiksi hankala asettaa paikoilleen tai potilaasta kofferdamin käyttö voi olla epämiellyttävää.
Turvaseksi.
Turvaseksissä kofferdamia käytetään yleisesti suuseksissä, varsinkin cunninlinguksen tai anilinguksen aikana. Näin estetään sukupuoliteitse tarttuvien tautien leviäminen. Kun kofferdam -arkki on käsitelty liukastusaineella, sen läpi voidaan suulla stimuloida vulvan tai peräaukon seutua. Näin vältetään iho- ja nestekontakti ja vältytään mahdollisten sukupuolitautien leviämiseltä.
James Donald

James Robert MacGeorge Donald (18. toukokuuta 1917 Aberdeen, Aberdeenshire, Skotlanti – 3. elokuuta 1993 West Tytherley, Wiltshire, Englanti) oli skotlantilainen näyttelijä. Hänen näyttelijänuransa alkoi vuonna 1939. Hänet tunnetaan elokuvista "Hän rakasti elämää" (1956), "Muukalaiset valovuosien takaa" (1957), "Kwai-joen silta" (1957) ja "Suuri pakoretki" (1963). Hänet tunnetaan myös tv-sarjasta "Hallmark Hall of Fame".
James Donald oli naimisissa Ann Donaldin kanssa, ja heillä on yksi lapsi.
Tejbir Bura

Tejbir Bura () oli nepalilainen vuorikiipeilijä ja olympiavoittaja. Hän on samalla myös maansa ainoa olympiamitalisti. Bura oli yksi 21 vuoden 1924 talviolympialaisten päättäjäisissä olympiakultamitalilla palkitusta edellisen neljän vuoden aikana merkittävään suoritukseen kyenneestä vuorikiipeilijästä.
GOM Player

GOM Player on mediasoitin, joka soveltuu Windows-käyttöjärjestelmille. Soittimen on kehittänyt eteläkorealainen "Gretech Corporation". Soitin tukee useimpia saatavilla olevia video- ja äänikoodekkeja ja tiedostomuotoja, sekä lukuisia verkon yli ladattavia suoratoistoprotokollia.
Soitin on Etelä-Korean suosituin mediasoitin. Sana gom (곰) tarkoittaa karhua koreaksi, minkä takia GOM Player käyttää logossaan karhun tassun kuvaa.
Bernadette Schild

Bernadette Schild (s. 2. tammikuuta 1990) on itävaltalainen alppihiihtäjä. Hänen siskonsa Marlies Schild on menestynyt alppihiihtäjä.
Bernadette Schildin ensimmäinen kilpailu alppihiihdon maailmancupissa oli Bormion pujottelussa 14. maaliskuuta 2008. Ensimmäisen pistesijansa hän saavutti Semmeringin pujottelussa joulukuussa 2008 oltuaan lopputuloksissa 24:s. Kymmenen parhaan joukkoon hän sijoittui ensimmäisen kerran oltuaan seitsemäs Courchevelin pujottelussa joulukuussa 2010. Ensimmäisen palkintosijansa hän saavutti oltuaan toinen Lenzerheiden pujottelussa maaliskuussa 2013. Hän oli kolmas Courchevelin pujottelussa joulukuussa 2013. Kisan voitti hänen Marlies-siskonsa. Bernadette Schild oli kolmas Kranjska Goran pujottelussa helmikuussa 2014, Squaw Valleyn pujottelussa maaliskuussa 2017 ja Killingtonin pujottelussa marraskuussa 2017. Hän sijoittui toiseksi Flachaun pujottelussa tammikuussa 2018. Saman kauden pujottelucupissa hän oli viides. Kaudella 2018–2019 hän sijoittui kolmanneksi Levin pujottelussa. 
Nuorten MM-kisoissa Formigalissa vuonna 2008 Schild voitti kultaa pujottelussa, ja seuraavana vuonna hopeaa Garmisch-Partenkirchenin kisojen pujottelussa. Schladmingin MM-kilpailuissa 2013 hän sijoittui pujottelussa 12:nneksi, Sankt Moritzissa 2017 kymmenenneksi, Pyeongchangin olympialaisissa 2018 seitsemänneksi ja Åren MM-kilpailuissa 2019 yhdeksänneksi.
James Jakes

James Jakes (s. 4. elokuuta 1987 Leeds, West Yorkshire) on brittiläinen autourheilija.
Ura.
Hän aloitti uransa T-Cars-sarjassa vuonna 2002. Seuraavana vuonna hän sijoittui sarjan toiseksi. Vuosina 2004–2005 Jakes kilpaili Formula Renault -luokassa ja sijoittui kotimaansa sarjan kolmanneksi vuonna 2005. Vuosina 2006–2008 Jakes kilpaili Formula 3 -luokassa.
Kausina 2008–2009 ja 2009–2010 Jakes kilpaili Aasian GP2-sarjassa Super Nova Racing -tallissa saavuttaen kolme palkintosijaa ja 13 pistettä. Vuonna 2010 Jakes kilpaili GP3-sarjassa Manor-tallin kuljettajana. Hän saavutti kolme palkintosijaa ja 21 pistettä sijoittuen sarjan kahdeksanneksi. Jakes ajoi vielä kaksi kilpailua GP2-sarjassa Scuderia Coloni-tallissa saavuttamatta pisteitä.
Jakesin oli tarkoitus kilpailla GP2 -sarjassa kaudella 2011 Coloni tallissa, mutta hän siirtyi jo kesken Aasian GP2-sarjan IndyCar -sarjaan.
Foni

Foni (myös fooni &lt; &lt; ’ääni’) on äänekkyystason (kuuluvuustason) mittayksikkö psykoakustiikassa. Äänekkyystaso foneina tarkoittaa äänenpainetasoa, joka on yhtä äänekkäältä kuulostava kuin testiäänenä käytetty 1 000 hertsin tasoaalto. Lukuarvo foniasteikolla 1 000 hertsin taajuudella on sama kuin äänenpainetaso desibeleinä. Foniasteikko on kokeellisesti laadittu mitta-asteikko, ja asteikolla kymmenkertainen äänekkyys on noin 10 fonia voimakkampi. Tarkimmin tämä pitää paikkansa 1000 Hz äänen korkeudella.
Oikeinkirjoitus.
Tekniikan alan lähteissä käytetään yleensä kirjoitusasua "foni". Kielenhuoltajat ovat pitäneet muotoa "foni" hylättävänä tai vältettävänä ja suosittaneet muotoa "fooni".
Kutsu EP

Kutsu EP on Julma-Henrin ja RPK:n 9. joulukuuta 2010 Mörssi -levy-yhtiön kautta julkaistu EP. Se julkaistiin ainoastaan vinyylinä ja sen kaikki kuusi kappaletta ovat esimakua Julma-Henrin ja RPK:n 16. helmikuuta 2011 julkaistavalta "”HENRI”" -albumilta. Kutsu EP nousi ilmestyttyään Suomen viralliselle singlelistalle sijalle 13.
Taustaa.
EP:n sanoitukset ovat luonnollisesti Julma-Henrin käsialaa, kun taas EP:n tuotannosta ja sävellyksestä vastaa RPK. EP:n ensimmäinen näytekappale ”Ongelma ristii kädet” julkaistiin heinäkuussa 2010. Toinen näytekappale ”Jumala on kuollu” julkaistiin marraskuussa 2010. Kappaleella Henri käyttää autotune -efektiä. Kappaleesta ”Kutsu” on kuvattu Otto Byströmin ja Ristomatti Myllylahden ohjaama musiikkivideo.
Toiset on luotuja kulkemaan (albumi)

Toiset on luotuja kulkemaan on suomalaisen Kari Tapion studioalbumi vuodelta 2004. Kultalevy myönnettiin vuonna 2004, ja platinalevy 2005. Albumia on myyty yhteensä yli 32 000 kappaletta.
Levy sai Emma-gaalassa "Iskelmäalbumi"-palkinnon vuonna 2004.
Latvian turkkilaiset

Latvian turkkilaiset ovat Latviassa asuvia turkkilaisia. Vuonna 2010 Latviassa asui 142 turkkilaista.
Turkkilainen vähemmistö muodostui Latviaan, kun tsaari Aleksanteri II:n julisti sodan Ottomaanien valtakunnalle vuonna 1877. Venäläiset piirittivät ja voittivat 40 000 miehen vahvuisen turkkilaisarmeijan Plevnassa ja noin 100 kyproksenturkkilaistaustaista sotavankia päätyi Latvian Cēsisin kaupunkiin. 25 heistä kuoli nopeasti Latviaan tulon jälkeen.
Turkkilaisten mukaan on nimetty esimerkiksi "Turku"-niminen kylä Līvānun kunnassa. Latvialaistaustaisella ja sittemmin Suomeen muuttaneella elokuvaohjaaja Teuvo Tuliolla ("Theodor Tugai") oli Latvian turkkilaiset juuret.
Juna kulkee

Juna kulkee on suomalaisen Kari Tapion studioalbumi vuodelta 2003. Kultalevy myönnettiin vuonna 2003 ja platinalevy vuonna 2004. Albumia on myyty yhteensä yli 42 000 kappaletta.
Nousiaisten vaakuna

Nousiaisten vaakuna on Nousiaisten kunnan tunnus. Vaakunan aihe viittaa Suomen ja 1200-luvulla rakennetun Nousiaisten kirkon suojeluspyhimykseen Pyhään Henrikiin, joka kuvataan vaakunassa polkemassa piispanistuimeltaan murhaajaansa Lallia.
Vaakunan selitys on ”punaisessa kentässä piispanistuimella istuva Pyhä Henrik, joka polkee jaloillaan kirves kädessä maassa makaavaa miestä (Lallia), kaikki kultaa.” Vaakunan on suunnitellut Olof Eriksson, ja Nousiaisten kunnanvaltuusto hyväksyi sen kokouksessaan 21. maaliskuuta 1961. Sisäasiainministeriö vahvisti vaakunan käyttöön 26. kesäkuuta samana vuonna.
Vapaustaistelija (elokuva)

Vapaustaistelija () on vuonna 1979 valmistunut, Ján Kadárin ohjaama yhdysvaltalainen televisioelokuva, joka perustuu vasemmistolaisen kirjailija Howard Fastin vuonna 1944 ilmestyneeseen romaaniin "Freedom Road". Elokuva on historiallinen draama, joka kertoo etelävaltioissa asuvien mustien vapautumispyrkimyksistä Yhdysvaltain sisällissodan jälkeen. 
Elokuvan pääroolia, Gideon Jacksonia, esittää nyrkkeilijä Muhammad Ali. Alin roolihenkilö on pohjoisvaltioiden armeijassa taistellut karannut orja, joka sodan ja orjuuden lakkauttamisen jälkeen palaa kotiseudulleen. Toista pääroolia, mustien kanssa ystävystyvää etelävaltiolaista sotaveteraania Abner Laitia, esittää Kris Kristofferson. Vapauteen ja kansalaisoikeuksiin totuttelevat mustat joutuvat pian kohtaamaan Ku Klux Klanin väkivallan. 
Elokuva esitettiin Suomen televisiossa minisarjan muodossa 1980-luvun keskivaiheilla. "Vapaustaistelija" julkaistiin myös VHS-videona, ja "Video-oppaassa" vuodelta 1994 se saa kaksi tähteä viidestä, mikä vastaa sanallista arviota ”keskinkertainen”.
Eino Rajamäki

Eino Johannes Rajamäki (s. 1939) on suomalainen poliitikko ja yrittäjä.
Rajamäki on Seinäjoen Varaosakeskuksen (SVK) perustaja. Hän perusti yrityksen vuonna 1970 Raimo Vainionpään kanssa ja sen omistus siirtyi kokonaan hänelle vuonna 1973. Hän on yrityksen hallituksen puheenjohtaja ja sen entinen toimitusjohtaja.
Rajamäki toimi Suomen Yrittäjäin Keskusliiton (SYKL) puheenjohtajana 1985–1994. Aiemmin hän toimi Seinäjoen Yrittäjien ja Etelä-Pohjanmaan Yrittäjien puheenjohtajana. Hänet on myöhemmin nimetty sekä Suomen Yrittäjäin Keskusliiton seuraajajärjestön Suomen Yrittäjien että Seinäjoen Yrittäjien kunniapuheenjohtajaksi. Rajamäki oli Keskinäinen Vakuutusyhtiö Fennian hallintoneuvoston puheenjohtaja vuodesta 1990 vuoteen 2007. Hän on toiminut myös Keskinäinen Vakuutusyhtiö Eläke-Fennian hallintoneuvoston varapuheenjohtajana. Vuonna 1990 Rajamäki sai yrittäjäneuvoksen arvonimen.
Rajamäki on puoluetaustaltaan kokoomuslainen. Hän on Seinäjoen kaupunginvaltuuston ja kaupunginhallituksen entinen jäsen sekä molempien entinen puheenjohtaja. Hän on toiminut myös Nurmon kunnanvaltuuston jäsenenä. Eduskuntavaaleissa 1991 hän oli kokoomuksen ehdokkaana Vaasan läänin vaalipiirissä ja sai yli 3100 ääntä.
Taksamittari

Taksamittari on takseissa oleva elektroninen tai mekaaninen laite, joka mittaa taksikuljetuksen hinnan. Mittarin laskema hinta perustuu aikaan ja matkaan. Taksamittarin kehitti saksalainen German Wilhelm Bruhn vuonna 1891. Ensimmäinen taksamittarilla varustettu auto tuli käyttöön vuonna 1897, Gottlieb Daimlerin tekemänä.
Taksamittarin asentaminen ja korjaaminen on luvanvaraista toimintaa. Suomessa mittareita saa käsitellä vain Liikenne- ja viestintävirasto Traficomin hyväksymä asennusliike. Auton lakisääteisen vuosikatsastuksen yhteydessä mittari tarkastetaan lisätarkastuksena.
Taksamittarissa voi olla myös tulostin, joka antaa kuitin asiakkaan matkasta. Mittarissa voi myös olla lisälaite, joka mahdollistaa maksamisen pankki- tai luottokortilla.
Blinded Colony

Blinded Colony on ruotsalainen melodinen death metal -yhtye. Se on kotoisin Etelä-Ruotsista Karlshamnista.
Yhtye on tehnyt kaksi albumia: "Divine", "Bedtime Prayers" ja yhden EP:n.
Historia.
Blinded Colonyn perustivat vuonna 2000 kaksi kitaristia Johan Blomstrom ja Tobias Olsson sekä laulaja Niklas Svensson. Sen alkuperäinen nimi oli Stigmata ja alkaessaan nauhoittaa ensimmäistä demoaan, Painrecieveriä, siihen otettiin kolme uutta jäsentä – Christoffer Nilsson rumpuihin, Annika Haptén laulajaksi ja Staffan Franzén bassoon. Myöhemmin Haptén ja Nilsson jättivät yhtyeen, Franzén vaihtoi bassosta rumpuihin ja uusi jäsen Roy Erlandsson tuli bassoon.
Yhtyeen toinen demo, vuonna 2002 tehty "Tribute to Chaos", herätti kiinnostuksen levy-yhtiö Scarlet Recordsissa ja levytyssopimuksen myötä yhtye muutti nimensä Blinded Colonyksi.
Blinded Colony julkaisi 2003 ensimmäisen albuminsa, "Divinen", jota levitettiin Eurooppaan ja Soundholic Recordsin jakelemana Japaniin. Vuotta myöhemmin Blinded Colony erosi Scarlet Recordsista. Uuden albumin nauhoituksen alkaessa yhtyeen alkuperäinen laulaja Niklas Svensson erosi ja hänen tilalleen tuli Johan Schuster.
Yhtyeen uusi demo vuonna 2005 herätti huomion yhdysvaltalaisessa Pivotal Rockordings -levy-yhtiössä. Uuden sopimuksen myötä Blinded Colony aloitti uuden albumin nauhoitukset 2006. "Bedtime Prayers" julkaistiin vuonna 2007 ja sai lämpimän vastaanoton underground-metallipiireissä ja sitä verrattiin jopa In Flamesiin ja Soilworkiin.
Uuden albumin jälkeen Blinded Colony ehti tehdä yhden kiertueen, jonka jälkeen laulaja ja basisti erosivat 2007 elokuun loppupuolella. Talven jälkeen Tobias Olsson vaihtoi kitarasta bassoon ja uudeksi kitaristiksi tuli Martin Bergman. Yhtye myös erosi Pivotal Rockordingsista ja aloitti uuden albumin kirjoittamisen. Yhtye sai myös uudet laulajat – Joel Anderssonin (kirkas laulu) ja Linus Arelund Månssonin (möreä laulu).
Logaritminen keskiarvo

Kahden luvun logaritminen keskiarvo määritellään kaavalla
formula_1,
missä formula_2 ja formula_3 ovat erisuuria positiivisia lukuja. Kahden erisuuren positiivisen luvun logaritminen keskiarvo on suurempi kuin niiden geometrinen keskiarvo ja pienempi kuin niiden aritmeettinen keskiarvo.
Geometristä keskiarvoa saatetaan joskus virheellisesti kutsua logaritmiseksi keskiarvoksi sen yhdestä laskutavasta johtuen.
Yrittäjäneuvos

Yrittäjäneuvos on Suomessa tasavallan presidentin myöntämä arvonimi, joka kuuluu 3. ryhmään. Arvonimestä on maksettava veroa joko .
Arvonimi myönnettiin ensimmäisen kerran vuonna 1990, jolloin sen saivat toimitusjohtaja Eino Rajamäki Seinäjoelta ja talousneuvos Antti Wettervik Tampereelta. Vuosien 1990–2013 aikana yrittäjäneuvoksen arvonimi on myönnetty 37 henkilölle.
Aikapommi (albumi)

Aikapommi on suomalaisten laulajien Erkki Liikasen ja Kari Tapion yhteinen studioalbumi vuodelta 1974. Levyn kappaleista Tapio laulaa seitsemän ja Liikanen viisi. Albumi oli Kari Tapion ensimmäinen studioalbumi.
Tapiota ja Liikasta säestää Aikapommi-yhtye, johon Tapio oli liittynyt edellisenä vuonna. Samoihin aikoihin syntyjään Kari Jalkanen otti Kari Tapion taiteilijanimekseen laulaja Ilkka ”Danny” Lipsasen ja Discophon-levy-yhtiön Johan ”Mosse” Vikstedtin toiveesta.
Levy sisältää pääosin Tapion suuresti rakastamaa country-musiikkia, mutta mukana on myös uudempia amerikkalaisia iskelmäkappaleita.
Albumi julkaistiin RCA Victor -levymerkillä vinyylilevynä ja C-kasettina. C-kasettina albumi on julkaistu uudelleen muutaman kerran.
Kappaleet.
B-puoli.
Lähteet:
Tekijät.
Muusikot Kari Tapion laulamilla kappaleilla.
Lähde:
Aikapommi-yhtye Tapion kappaleilla.
Lähde:
Tuotanto.
Lähteet:
Risiiniöljy

Risiiniöljy on kasviöljy, jota saadaan puristamalla risiinikasvin ("Ricinus communis") papumaisista siemenistä. Risiiniöljyä käytetään voiteluaineena korkeaviritteisissä moottoreissa ja laksatiivina. Risiiniöljyn ATC-koodi on A06AB05.
Risiiniöljyn valmistuksessa kasvin siemenet kuoritaan, murskataan ja kylmäpuristetaan. Myös kuumapuristettua öljyä tehdään. Risiinikasvin siemenissä on risiini-nimistä myrkkyä, josta enin osa poistetaan öljystä kuumentamalla. Puristejäämä sisältää noin 5 % myrkkyä.
Risiiniöljy on huoneenlämpötilassa väritöntä, jähmeää nestettä, jonka sulamispiste on −10…−18 °C, kiehumispiste 313 °C, tiheys 0,96 g/cm3 (vesi = 1,0 g/cm3), leimahduspiste 229 °C (c.c.), itsesyttymislämpötila 448 °C ja CAS-numero 8001-79-4.
Mormotomyia hirsuta

Mormotomyia hirsuta, joka tunnetaan myös nimityksellä ”kauhea karvainen kärpänen”, on "Mormotomyiidae"-heimonsa ainut tunnettu laji. Sitä on tavattu ainoastaan yhdestä luolasta Keniassa.
Lajin ainut tunnettu esiintymispaikka on lepakkoluola kalliossa, joka sijaitsee Ukazivuorilla Thikan ja Garissan kaupunkien välimaastossa Nairobista itään. Lajin kuvasi tieteelle englantilainen hyönteistutkija Ernest Edward Austen. Ennen lajin uudelleenlöytymistä vuonna 2010 lajia oli havaittu vain kahdesti, vuosina 1933 ja 1948. Laji lisääntyy lepakoiden ulosteiden päällä. Aikuinen yksilö on noin 1 cm:n pituinen ja lentokyvytön. Sillä on toimimattomat siivet, pienet silmät ja karvaiset jalat. Lajin onkin luonnehdittu muistuttavan ulkoisesti enemmän karvajalkaista hämähäkkiä kuin hyönteistä.
Recio (jalkapalloilija)

José Luis García del Pozo eli Recio (s. 11. tammikuuta 1991 Málaga, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Leganésia ja on pelipaikaltaan keskikenttäpelaaja.
Seurajoukkueura.
Recio on Málagan kasvatti. Hän nousi edustusjoukkueeseen marraskuussa 2010 uuden päävalmentajan Manuel Pellegrinin ansiosta. Hänen ensiesiintymisensä tapahtui 11. marraskuuta 2010 Copa del Reyn ottelussa Hérculesia vastaan. Runsas viikko myöhemmin hän pelasi myös ensimmäisen sarjaottelunsa Deportivo La Coruñaa vastaan.
Recion jatkuvat hyvät esitykset palkittiin lopulta 30. marraskuuta 2010, kun hän teki Málagan kanssa ensimmäisen ammattilaissopimuksensa, ja siten hän pysyy seurassa kesään 2015 asti. Ensimmäisen maalinsa hän teki 5. joulukuuta 2010 pelatussa ottelussa Racing Santanderia vastaan.
Patrik Åman

Patrik Åman (synt. Patrik Jansson) (s. 18. heinäkuuta 1983) on ruotsalainen salibandymaalivahti. Hän edustaa Ruotsin Superliigassa AIK:ta. Åman on pelannut Ruotsin maajoukkueessa vuodesta 2006 lähtien.
Ura.
Åman aloitti salibandyn pelaamisen Siriusin junioreissa 11-vuotiaana. Myöhemmin hän edusti Storvretan junioreita vuosina 1999–2005.
Aikuisten tasolla Åman pelasi ensimmäisen kerran kaudella 2002–2003. Hän edusti viisi kautta Dalenia, kunnes siirtyi kaudella 2007–2008 Ruotsin I-divisioonassa pelanneeseen Siriusiin. Åman pelasi joukkueen riveissä yhden kauden ja keräsi kolme syöttöpistettä.
Kaudella 2008–2009 Åman siirtyi takaisin Ruotsin pääsarjaan ja AIK:n riveihin. Hän saavutti joukkueen riveissä Ruotsin mestaruuden heti ensimmäisellä kaudellaan ja pronssia toisella kaudella.
Maajoukkueura.
Åman pelasi ensimmäisen kerran Ruotsin maajoukkueessa vuonna 2006. Seuraavan kerran Åman palasi Ruotsin maajoukkueeseen vuonna 2010, kun hänet valittiin Ruotsin joukkueeseen vuoden 2010 MM-kisoihin.
Havuvaara

Havuvaara oli kylä Soanlahden kunnassa Raja-Karjalassa Viipurin läänissä Suomen Neuvostoliitolle luovuttamalla alueella. Kyläkeskus sijaitsi Värtsilästä Korpiselän kirkonkylään johtavan maantien varrella, josta Havuvaaran eteläpuolella erkani maantie Soanlahden kirkonkylään. Havuvaara sijaitsi Soanlahden koilliskulmassa ja sen naapurikyliä olivat Soanlahden puolella Harsuvaara ja Koirivaara, Korpiselän puolella Tšiipakka ja Saarivaara sekä Värtsilän puolella Kaustajärvi, Juvanjoki ja vuonna 1936 Pälkjärvestä Värtsilään siirretty Kuhilasvaara. 
Kyläkeskustan tuntumassa noin 200 metriä Korpiselän suuntaan menevän tien länsipuolella on 1,5 km pitkä ja puoli kilometriä leveä Havulampi. Havuvaaran kansakoulu oli perustettu vuonna 1917. Havuvaara kuului kahden muun Soanlahden pohjoisosan kylän kanssa Korpiselän ortodoksiseen seurakuntaan.&lt;ref name="Genos 3/1932"&gt;&lt;/ref&gt;
Talvisodassa Neuvostoliitto ei vallannut Havuvaaraa, mutta 1940 Moskovan rauhanehtojen mukaan se oli luovutettava Neuvostoliitolle. Asukkaat evakuoitiin jäljelle jääneeseen Suomeen. Jatkosodan alussa 1941 Havuvaara vallattiin takaisin ja asukkaat pääsivät palaamaan koteihinsa, mutta 1944 alueelta oli vetäydyttävä ja väestö evakuoitiin uudelleen. Nykyisin Havuvaarassa ei ole asutusta ja rakennuksetkin on hävitetty.
Prince Georgen lentoasema

Prince Georgen lentoasema (, ) on Prince Georgen kaupungin kaakkoispuolella, Brittiläisessä Kolumbiassa sijaitseva lentoasema. Lentoaseman 3 490 metrin pituinen 15/33 kiitotie on maan kolmanneksi pisin kiitotie Calgaryn 3 863 metrin ja Vancouverin 3 505 metrin pituisten kiitoteiden jälkeen.
Vuonna 2009 Prince Georgen lentoasemalle suoritettiin 39 372 laskeutumista ja nousua.
Historia.
Nykyinen lentoasema rakennettiin, kun kaupunginvaltuusto päätti vuonna 1940 rakennuttaa uuden lentoaseman ja lakkauttaa kaupungin keskustassa sijainnut asema. Entinen lentoasema sijaitsi Highway 16- ja Highway 97 -teiden risteyksen lounaispuolella, jossa nykyisin sijaitsee golfkenttä. Ensimmäinen kiitotie 14/32 (nykyisin 15/33) valmistui vuonna 1941. Samana vuonna Pan Am aloitti reittiliikenteen Seattlesta Fairbanksiin. Lennolla oli välilaskut Prince Georgessa, Juneaussa ja Whitehorsessa. Seuraavana vuonna Canadian Pacific Air Lines aloitti säännöllisen reittiliikenteen asemalle kuudella viikoittaisella vuorolla. Lentoaseman rakennustyöt saatiin päätökseen 9. elokuuta 1945. Lentoasemalla oli kolme 1 524 metrin pituista kiitotietä tyypillisessä kolmion muodossa. Kaupungin keskustassa sijainnut lentoasema suljettiin, ja kaikki liikenne siirtyi uudelle lentoasemalle.
Lentoasemaa on perusparannettu useaan otteeseen. Vuonna 1953 kiitotielle 14/32 asennettiin ensimmäiset laskeutumisvalot. Samaa kiitotietä pidennettiin 1 950 metrin mittaiseksi 1964. Uusi terminaalirakennus ja lennonjohtotorni valmistuivat 1973. Pääkiitotietä pidennettiin 2 255 metrin mittaiseksi vuonna 1975. Mittarilähestymisjärjestelmän rakennustyöt aloitettiin vuonna 1991. Lentoasema siirtyi vuonna 2003 valtionhallinnon alaisuudesta Prince George Airport Authorityn hallintaan. Vuosien 2003–2007 aikana asemalle rakennettiin uusi terminaalirakennus, kansainvälisen liikenteen saapumishalli ja pääkiitotietä jatkettiin nykyiseen 3 490 metriin, mikä teki siitä kolmanneksi pisimmän, Calgaryn ja Vancouverin kiitoteiden jälkeen. Pitkän kiitotien uskotaan tuovan lentoasemalle runsaasti rahtiliikentennettä tarjoamalla välitankkauspalveluita. Ensimmäinen lentoasemalle laskeutunut jumbojetti oli 17. marraskuuta 2009 rahtilentoyhtiö Southern Airin Boeing 747.
Canal Algérie

Canal Algérie () on algerialainen kaapelitelevisiokanava, joka esiintyy myös eripuolella maailmaa satelliitin kautta. Se kuuluu ENTV:n televisioverkostoon. Canal Algérien ohjelmistoon kuuluu kulttuuria, viihdettä ja urheilua. Lähetyksen sisältävät arabian-, ranskan- ja berberin kieltä.
Historia.
Kanava perustettiin vuonna 1994, jolloin sen tarkoitus oli toimia kulttuurisena linkkinä ulkomailla ja erityisesti Euroopassa asuville algerialaisille.
FK Etăr

Etăr on vuonna 1924 perustettu jalkapalloseura Veliko Tărnovon kaupungista Bulgariasta.
Historia.
Seura perustettiin vuonna 1924, kun neljä paikallista seuraa fuusioituivat. Bulgarian korkeimmalle sarjatasolle seuran edustusjoukkue nousi ensi kertaa vuonna 1969, ja pelasi siellä yhtäjaksoisesti lukuun ottamatta aikakausia 1975–1979 ja 1980–1981. Kaudella 1973–1974 joukkue sijoittui sarjassa neljänneksi ja pääsi karsimaan paikasta UEFA-cupiin, missä se kuitenkin putosi Inter Milanolle. Etăr nousi takaisin pääsarjaan vuonna 1979, mutta visiitti jäi vain yhden kauden mittaiseksi.
Vuonna 1985 joukkueen valmentajaksi tuli Georgi Vasilev. Hänen aikanaan seura ylsi historiansa parhaimpiin saavutuksiin, joista kirkkaimpana Bulgarian mestaruus kaudella 1990–1991. Joukkue saavutti lisäksi pronssia vuosina 1989 ja 1990 ja selviytyi vuosina 1990 ja 1991 Bulgarian cupin välieriin. Vuonna 1991 se voitti lisäksi uuden BFS-cupin. Joukkueessa pelasivat tuolloin muun muassa Krasimir Balăkov, Bontšo Gentšev, Tsanko Tsvetanov, Trifon Ivanov, Ilijan Kirjakov, Nikolai Donev ja Emil Dimitrov. 1991–1992 joukkue kohtasi Euroopan cupissa saksalaisen Kaiserslauternin, joka voitti otteluparin yhteismaalein 1–3.
Vasilevin jälkeen päävalmentajaksi tuli hänen kakkosenaan toiminut Stojan Petrov. Joukkue voitti vielä 1995 uuden liigacupin ja oli kahdesti loppuottelussa. Vuonna 1998 joukkue kuitenkin putosi B-liigaan ja vuonna 2000 jäi sarjassa viimeiseksi ja putosi pois ammattilaistasolta.
Vuonna 2002 perustettiin Tărnovoon perustettiin suhindolilaisen Loviko-seuran pohjalta uusi erillinen seura nimeltään PFK Etăr 1924, jolle myönnettiin ammattilaisstatus ja on siitä lähtien pelannut B-liigassa.
Englannin akatemialiiga

Englannin akatemialiiga ("Premier Academy League") on Englannin alle 18-vuotiaiden juniorien jalkapallon korkein sarjataso. Akatemialiigassa pelaavat Englannin valioliigan sekä joidenkin alemman jalkapalloliigan sarjatasojen akatemiajoukkueet. 
Sarja on tarkoitettu pelaajille, jotka ovat eivät ole täyttäneet 18 vuotta ennen kauden alun elokuun loppua. Jokaisessa ottelussa saa joukkueen kokoonpanossa olla kolme yli-ikäistä (alle 19-vuotiasta) kenttäpelaaja ja yksi maalivahti. Joukkueet on jaettu neljään kymmenen joukkueen lohkoon, joista kussakin pelataan keskinäinen kaksinkertainen sarja. Lohkojen voittajat etenevät pudotuspelivaiheeseen, joka pelataan paras yhdestä -periaatteella.
Joukkueet.
Kaudella 2010–2011 seuraavien seurojen juniorijoukkueet osallistuvat kilpailuun jaettuna seuraavalla tavalla lohkoihin:
Paini kesäolympialaisissa 1952 – kreikkalais-roomalaisen painin 57 kg

Kreikkalais-roomalaisen painin sarjaan 57 kg Helsingin olympiakisoissa 1952 osallistui 17 painijaa, jokaisen edustaessa eri maata. Kilpailusta putosi kun kilpailija sai 5 miinuspistettä täyteen. Miinuksia tuli tappiosta 3. Työvoitosta seurasi -1. Kolmen parhaan keskinäiset ottelut ratkaisivat lopulliset sijoitukset. Kilpailut käytiin messuhalli I:ssä, Helsingissä 24. -27. heinäkuuta.
1.kierros.
Egyptin Hassan ja Kreikan Panagiotopoulos keskeyttivät kilpailun 1.kierroksen jälkeen.
Seppo Konttinen

Seppo Konttinen (s. 1950) on suomalainen radiotoimittaja, joka oli Yleisradion taloustoimittaja vuosina 1974–2010.
Konttinen meni Yleisradion palvelukseen 1974 kesken kansantaloustieteen opintojen ja teki kriittisiä talousohjelmia radioon vuoteen 2004 asti. Hänen työtään on leimannut toisaalta provosointi, toisaalta syvällinen perehtyminen taustatietoihin. Hän on kirjoittanut aihepiiristä myös kirjoja, "Salainen pankkituki" ja "Kansallisomaisuuden ryöstö".
Valoon päin

Valoon päin on suomalaisen iskelmälaulaja Kari Tapion studioalbumi, joka on julkaistu vuonna 1999. Albumi on myynyt kultalevyyn oikeuttavan määrän.
Meren kuisketta

Meren kuisketta on suomalaisen iskelmälaulaja Kari Tapion studioalbumi, joka on julkaistu vuonna 1997. Kultalevy myönnettiin vuonna 1997 ja platinalevy vuonna 1999. Albumia on myyty yhteensä yli 51 000 kappaletta.
Tuhkatetraka

Tuhkatetraka ("Xanthomixis tenebrosa", myös "Bernieria tenebrosa", "Crossleyia tenebrosa" ja "Xanthomixis tenebrosus") on madagaskarinkerttujen heimoon kuuluva Madagaskarin kotoperäinen varpuslintulaji. Se elää saaren koillisosassa ainakin Marojejystä etelään Zahamenaan. Erwin Stresemann kuvaili lajin holotyypin Sianakan metsäalueelta vuonna 1921. Laji on puutteellisesti tunnettu. IUCN arvioi, että lajin yksilömäärä on edelleen vähenemässä.
Viimeisin dokumentoitu havainto on tehty vuonna 2023.
Myrskyn jälkeen (Kari Tapion albumi)

Myrskyn jälkeen on suomalaisen iskelmälaulaja Kari Tapion studioalbumi, joka on julkaistu vuonna 1995. Kulta- ja platinalevy myönnettiin vuonna 1996. Vuonna 1998 levy myi tuplaplatinaa. Albumia on myyty yli 115 000 kappaletta.
Janez Marič

Janez Marič (s. 10. elokuuta 1975 Kranj, Jugoslavia) on slovenialainen ampumahiihtäjä. Hän edustaa SK Bled -seuraa.
Marič voitti maailmancup-kaudella 2002–2003 normaalimatkan kilpailun Östersundissa ja oli toinen Brezno-Osrblien pikakilpailussa. Kaudella 2003–2004 hän oli pikakilpailussa toinen Antholzissa ja kolmas Lake Placidissa.
Marič oli mukana Slovenian miesten viestijoukkueessa, joka sijoittui MM-kilpailuissa seitsemänneksi 1999 ja viidenneksi 2003. Oberhofin MM-kilpailuissa 2004 hän oli yhteislähtökilpailussa kymmenes sekä normaalimatkalla ja pikakilpailussa 15:s. Pyeongchangin MM-kilpailuissa 2009 hän sijoittui pikakilpailussa kymmenenneksi ja yhteislähdössä 11:nneksi. Olympialaisissa hän on ollut mukana 2002, 2006 ja 2010. Rulla-ampumahiihdon MM-kilpailuissa Haute Mauriennessa 2008 hän kuului sekaviestissä Slovenian hopeajoukkueeseen.
Monelt ne tulee II

Monelt ne tulee II on 3rd Rail Musicin 8. joulukuuta 2010 julkaisema mixtape, jolla vierailee eri esittäjiä.
Taustaa.
Vuonna 2008 Redrum-187-sivusto ja 3rd Rail Music järjestivät kilpailun, jossa tarkoituksena oli lähettää mahdollisimman hyvä oma rap-demo 3rd Rail Musicille. Voittajademo päätyi lopulta kyseiselle mixtapelle. Voittajakappale oli Petin "Vilunkien siilossa". Mixtapen kannen on suunnitellut rap-artisti Mac Bueno.
Korpiselkä (täsmennyssivu)

Korpiselkä voi viitata seuraaviin:
Katso myös:
Meksikon asevoimat

Meksikon asevoimat ("Fuerzas armadas de México") koostuvat maavoimista, ilmavoimista ja merivoimista. Asevoimien ylipäällikkö on Meksikon presidentti, nykyään Andrés Manuel López Obrador. Puolustusministeri on Luis Cresencio Sandoval. Vuonna 2010 asevoimilla oli henkilökuntaa 264 517 henkeä.
Steven M. Goodman

Steven Michael Goodman (s. 3. elokuuta 1957) on yhdysvaltalainen eläintieteilijä, joka on erikoistunut lintuihin.
Goodman on oppiarvoltaan biologian kandidaatti (1977). Hän työskentelee tutkijana ja suojelubiologina Chicagon Field Museum of Natural Historyssa. Hän on tutkinut varsinkin Madagaskarin ja Tansanian eläimistöä.
Goodman on ollut kuvailemassa tieteelle uusina lintulajeina isotiaisvangan ("Calicalicus rufocarpalis") ja madagaskarinpikkukertun ("Cryptosylvicola randrianasoloi").
Jokinapsu

Jokinapsu ("Fluvicola nengeta") on Etelä-Amerikassa tavattava tyranneihin kuuluva varpuslintu.
Koko ja ulkonäkö.
Kooltaan jokinapsu on noin 15 cm. Laji on höyhenpuvultaan pääosin valkoinen. Lajin silmäkulmajuova, siivet ja pyrstö, lukuun ottamatta valkoista kärkeä, ovat väriltään tummanruskeat, lähes mustat. "F. n. atripennis"-alalajilla ne ovat tummemmat.
Levinneisyys ja elinympäristö.
Jokinapsulla on kaksi toisistaan erillään olevaa levinneisyysaluetta. Lajia tavataan Andien länsipuolelta Ecuadorista ja Perun luoteisosista. Lisäksi lajia tavataan Brasilian itäosista. Linnun elinympäristöä ovat alankomaiden pensaikkoiset vesialueiden lähistöt, jokivarret, suot ja toisinaan sitä tavataan myös puutarhoista.
Jokinapsut syövät hyönteisiä ja hankkivat ruokansa yleensä yksin tai pareittain. Ravintonsa ne etsivät pensaikosta, maasta ja myös kelluvien vesikasvien lehdiltä. Vesihyönteisiä ne nappaavat vedenpinnalta.
Harsuvaara

Harsuvaara oli kylä Soanlahden kunnassa Raja-Karjalassa Viipurin läänissä Suomen Neuvostoliitolle luovuttamalla alueella. Kylä sijaitsi Soanlahden länsiosassa noin 15 kilometriä Soanlahden kirkonkylästä pohjoiseen ja sen naapurikyliä olivat Havuvaara, Koirivaara ja Kiekua. Laajasta Kiekuan kautta Soanlahti–Havuvaara maantielle johtavalta tieltä erkani tie Harsuvaaraan.
Harsuvaara kuului kahden muun Soanlahden pohjoisosan kylän kanssa Korpiselän ortodoksiseen seurakuntaan.&lt;ref name="Genos 3/1932"&gt;&lt;/ref&gt; Harsuvaaralla ja naapurikylällä Koirivaaralla oli yhteinen Maalaisliiton paikallisosasto, jonka talo sijaitsi Harsuvaarassa. 
Talvisodassa Neuvostoliitto ei vallannut Harsuvaaraa, mutta 1940 Moskovan rauhanehtojen mukaan se oli luovutettava Neuvostoliitolle ja asukkaat evakuoitiin jäljelle jääneeseen Suomeen. Jatkosodan alussa 1941 Harsuvaara vallattiin takaisin ja asukkaat pääsivät palaamaan koteihinsa. Koirivaaran kansakoulu toimi jatkosodan aikana 1942–1944 Harsuvaarassa sijainneessa Maalaisliiton paikallisosaston talossa. Jatkosodan lopulla 1944 alueelta oli vetäydyttävä ja väestö evakuoitiin uudelleen. Nykyisin Harsuvaarassa ei ole asutusta ja rakennuksetkin on hävitetty.
Tunnettu harsuvaaralainen oli kansanedustaja Aleksanteri (Ale) Holopainen.
Charles Osborne

Charles Osborne (2. huhtikuuta 1894 – 1. toukokuuta 1991) oli yhdysvaltalainen henkilö, joka poti hikkaa yhtäjaksoisesti 68 vuotta (1922–1990). Hänen hikkansa alkoi kesken sian teurastuksen. Hikkakohtauksen aikana hän eli melko normaalia elämää. Hikotukset harvenivat kohtauksen loppua kohti, kunnes vuonna 1990 tyystin loppuivat, mutta seuraavana vuonna hän kuoli mahahaavaan. Koko kohtauksen aikana hikotuksia kertyi arvion mukaan noin 430 000 000. Osbornella oli kahdeksan lasta kahdesta avioliitosta.
Prima Vista (kuoro)

Prima Vista on järvenpääläinen sekakuoro, joka perustettiin vuonna 1990. Kuoroa johtaa kanttori Heikki Ruokonen. Prima Vista aloitti Järvenpään seurakunnan nuorisokuorona, mutta myöhemmin jäsenten ikärakenne on laajentunut, joskin keski-ikä on alle 30. Järvenpään seurakunta on edelleen kuoron taustaorganisaatio. Prima Vista esittää klassista, gospelia, elokuvamusiikkia ja rockia, kaikenlaista musiikkia tarpeen mukaan. 
Kohokohtia Prima Vistan historiassa ovat olleet Jesus Christ Superstar -musikaali Savoy-teatterissa pääsiäisenä 2002 sekä Ariel Ramirezin Misa Criollan esitys Finlandia-talossa joulukuussa 2003 säveltäjän ja hänen espanjalaisten muusikoidensa kera. Prima Vista -nimi tarkoittaa suoraan nuoteista laulamista tai soittamista.
Keväällä 2011 Prima Vista osallistui menestyksellä TV 2:n Suomen Paras Kuoro -ohjelmaan tullen finaalissa kolmanneksi.
Kanadan puolustusvoimat

Kanadan puolustusvoimat (, ) ovat Kanadan sotilaallisesta puolustuksesta vastaavat puolustusvoimat. Siihen kuuluu maavoimat, ilmavoimat ja merivoimat. Ylipäällikkö on Yhdistyneen kuningaskunnan monarkki, jota edustaa Kanadan kenraalikuvernööri. Käytännössä pääministeri valvoo asevoimia ja tekee sotilaallisia päätöksiä.
Puolustusvoimien komentaja on kenraali Jonathan Vance.
Nyyti Korolainen

Nyyti Korolainen (s. 1. maaliskuuta 1984 Iisalmi) on suomalainen taekwondoin. Hän on kilpaillut International Taekwon-Do Federationin (ITF:n) kilpailuissa. Hänen paras saavutuksensa on maailmanmestaruus ottelussa sarjassa yli 70 kg vuonna 2009 (Mar del Plata, Argentiina). Lisäksi hän on saavuttanut kaksi Euroopan-mestaruuskilpailujen pronssimitalia samassa sarjassa vuosina 2007 (Poprad, Slovakia) ja 2009 (Benidorm, Espanja). Korolainen on myös kaksinkertainen world cup -voittaja vuosilta 2006 (Benidorm, Espanja) ja 2008 (Riva del Garda, Italia). Lisäksi hänellä on lukuisia kansallisia ja kansainvälisiä sijoituksia lajissaan.
Nyyti Korolainen on valittu Suomen ITF Taekwon-Do ry:n vuoden kilpailijaksi vuosina 2006 ja 2010. Seuratasolla hän edustaa Taekwon-Do Centeria (Sastamala ja Ylöjärvi). Hänen henkilökohtainen valmentajansa on Mariusz Steckiewicz, 6. Dan. Koulutukseltaan Korolainen on puuseppä. Hän on opiskellut myös lähihoitajaksi ja sairaanhoitajaksi.
Kuikka (Soanlahti)

Kuikka oli kylä Soanlahden kunnassa Raja-Karjalassa Viipurin läänissä Suomen Neuvostoliitolle luovuttamalla alueella. Kylä sijaitsi Soanlahden koilliskulmassa Korpiselän ja Suistamon rajoilla. Naapurikyliä olivat Korpiselän puolella Lehmivaara ja Suistamon puolella Uuksu, Terovaara ja Muuanto. Matkaa Soanlahden kirkonkylään oli linnuntietä noin 20 kilometriä ja tietä pitkin noin 30 kilometriä. Kylän keskellä sijaitsi Kuikkajärvi, jonka länsipuolelta kulki maantie Korpiselän Tolvajärveltä Suistamon Jalovaaraan, josta oli tieyhteys muualle Soanlahteen. 
Kuikka kuului kahden muun Soanlahden pohjoisosan kylän kanssa Korpiselän ortodoksiseen seurakuntaan.&lt;ref name="Genos 3/1932"&gt;&lt;/ref&gt; Kuikkajärveen pistävällä niemellä oli hautausmaa.
Kuikan kylä evakuoitiin heti talvisodan alussa. Neuvostoliitto ei talvisodan aikana kuitenkaan vallannut Kuikkaa, mutta 1940 Moskovan rauhanehtojen mukaan se oli luovutettava Neuvostoliitolle. Jatkosodan alussa 1941 kylä vallattiin takaisin ja asukkaat pääsivät palaamaan koteihinsa, mutta 1944 alueelta oli vetäydyttävä ja väestö evakuoitiin uudelleen. Nykyisin Kuikassa ei ole asutusta ja rakennuksetkin on hävitetty.
7 Sinners

7 Sinners on Helloweenin neljästoista studioalbumi, joka julkaistiin 31. lokakuuta 2010. Single ja musiikkivideo kappaleesta "Are You Metal?" julkaistiin 11. lokakuuta 2010.
Albumi ylsi Suomen virallisen listan sijalle 16.
Ohikulkutie

Ohikulkutie tai ohitustie on tie, joka ohittaa taajaman. Sana "ohitustie" ei siis viittaa ajoneuvojen ohittamiseen. Ohikulkutietä rakennettiin aikoinaan niukkojen määrärahojen puitteissa lyhyin, taajamat kiertävin osuuksin. Ohikulkutie vähentää ruuhkia ja parantaa liikenneturvallisuutta taajamissa. Kaupunkeja ohittavat ohikulkutiet ovat usein nelikaistaisia. Päätieverkon parannuttua monet ohikulkutiet ovat nykyisin moottori- tai moottoriliikenneteitä.
Suomessa on vielä on taajamia, joilla ei ole ohikulkutietä vaan kauttakulkuliikenne kulkee keskustan halki. Liikennevirasto on kuitenkin pyrkinyt rakentamaan viimeisiinkin tällaisiin kaupunkeihin ohitustiet, viimeisimpinä Lahti 2020, Salo ja Seinäjoki vuonna 2016, Hamina vuonna 2014 ja Savonlinna vuonna 2012. Vielä 2022 läpikulkuliikennettä kulkee taajamien ja kaupunkien keskustojen läpi, merkittävimpinä kohteina Varkaus, Kausala, Kärsämäki ja Vaajakoski. 
Taustaa.
Vielä 1950-luvulla uudetkin valtatiet rakennettiin monesti kulkemaan taajamien halki. 1960-luvulla uusia teitä alettiin linjata kauemmas taajamista, mutta vanhempien teiden taajamaosuudet jäivät haasteellisiksi.
Ohikulkuteitä rakennettiin suuria määriä 1970- ja 1980-luvuilla. Nämä tiet suunniteltiin usein toteutettavan kahdessa vaiheessa siten, että ensin rakennettiin yksiajoratainen tie, mahdollisesti moottoriliikennetie, jonka jälkeen tielinjalle jätettiin varaus toiselle ajoradalle.
Läpikulkutiet.
Varsinaisten ohikulkuteiden lisäksi on rakennettu läpikulkuteitä, jotka kulkevat kaupunkien halki eivätkä ohi. Myös jotkut läheltä keskustaa linjatut ohitustiet voivat ajan mittaan muuttua läpikulkutietä muistuttaviksi.
Toteutumattomia suunnitelmia.
Joitakin ohikulkuteitä on suunniteltu jo vuosikymmeniä, mutta ne eivät ole toteutuneet ja monissa tapauksissa tietä on käytännössä parannettu nykyisellä linjauksella.
Harry Smith

Harry Smith (s. 2. elokuuta 1985) on kanadalainen showpainija, joka paini World Wrestling Entertainmentissa nimellä David Hart Smith. Hän myös paini aiemmin vuonna 2007 WWE:n päärosterissa nimellä DH Smith. Hänet erotettiin WWE:stä elokuun 5. päivänä 2011.
Sisääntulomusiikit.
1 kerta wwe unifide champions
QRIO

QRIO (Quest for cuRIOsity) on Sonyn kehittämä robotti, jonka oli tarkoitus olla Aibon seuraaja. Sen ensimmäinen prototyyppi valmistui 2003. Vuonna 2006 Sony lopetti Qrion kehittämisen samaan aikaan, kun se lopetti Aibon valmistamisen.
QRIO pystyi tanssimaan ja laulamaan Ryūichi Sakamoton säveltämiä lauluja.
Arotöpökerttunen

Arotöpökerttunen ("Sylvietta isabellina") on afrikantöpökerttusten heimoon kuuluva itäafrikkalainen varpuslintu. Laji elää Etelä- ja Kaakkois-Etiopiassa, Somalian luoteis- ja eteläosissa, sekä Kenian pohjois- ja itäosissa. Daniel Giraud Elliot kuvaili lajin holotyypin Etiopian Ogadenin Le Gudista vuonna 1897.
Shallow Be Thy Game

Shallow Be Thy Game on Red Hot Chili Peppersin kappale, yhtyeen vuonna julkaistulta 1995 albumilta "One Hot Minute". Kappale julkaistiin singlenä vain Australiassa, jolloin kappale on levyn viides single. Kappaleen teksteissä arvostellan eri uskontoja, etenkin kristinuskoa ja lähetyssaarnaajia, jotka pakottivat toisia ihmisiä vaihtamaan uskontonsa kristinuskoon.
Kansikuva on lähes sama, kuin edellisen singlen Coffee Shopin.
Yhtyeen basisti Flea soittaa kappaleen alussa wah-särötetyn intron.
Love Rollercoaster

Love Rollercoaster on funk- ja R&amp;B-yhtye Ohio Playersin kappale vuodelta 1975. Se oli listaykköseksi noussut single (sekä Billboard Hot 100, että R&amp;B-lista), joka löytyy yhtyeen samana vuonna julkaistulta albumilta, "Honey". Yhtyeen keskeiset jäsenet, Beck, Bonner, Jones, Middlebrooks, Pierce, Satchell, ja Williams sävelsivät sen yhdessä.
Red Hot Chili Peppers teki myöhemmin cover-version kappaleesta. Myös Red Hot Chili Peppers julkaisi kappaleen singlenä, vuonna 1996. Tämä levytys kuullaan elokuvassa "Beavis and Butt-head Do America". Singlestä tehtiin myös musiikkivideo, jossa nähdään Beavis and Butthead -animaatiota. Kappale on Dave Navarron viimeinen single Red Hot Chili Peppersin riveissä.
Nikolai Abramov (kestävyysjuoksija)

Nikolai Abramov (; 10. joulukuuta 1933 – 2003) oli Neuvostoliittoa edustanut yleisurheilija, joka kilpaili kestävyysjuoksussa. Hän osallistui maratonille Tokion olympialaisissa 1964 ja sijoittui kilpailussa 26:nneksi ajallaan 2.27.09.
Timo Seikkula

Timo Seikkula (s. 27. toukokuuta 1978 Kalajoki) on uransa päättänyt suomalainen jääkiekkoilija, joka pelasi kaudella 2012–2013 Suomi-sarjaa JHT Kalajoen joukkueessa. Hän toimi joukkueen kapteenina. Seikkula on pelipaikaltaan keskushyökkääjä.
Ura.
Seuraura.
Seikkula on Junkkarit HT:n oma kasvatti. Hän pelasi siellä täyden kauden miesten I-divisioonaa jo 16-vuotiaana kaudella 1994–1995. Seikkula teki runkosarjassa 44 ottelussa tehot 1+2=3. Kaudella 1995–1996 hän teki 41 ottelussa tehot 9+9=18. Pittsburgh Penguins varasi Seikkulan numerolla 238 . Hän on Jussi Jokisen ja Joni Puurulan lisäksi historian ainoa Junkkareista NHL:ään varattu pelaaja. Seikkula ei kuitenkaan ole pelannut Pohjois-Amerikassa.
Kaudeksi 1996–1997 Seikkula siirtyi Turkuun. Hän pelasi kauden suurimmaksi osaksi Kiekko-67:ssä, mutta tilille tuli myös neljä ottelua Turun Palloseuran A-nuorista. Seikkula teki Kiekko-67:ssä 43 ottelussa tehot 5+5=10, mutta joukkue putosi keväällä 1997 II-divisioonaan, kun I-divisioonan sarjakokoa supistettiin. Seikkulan ura jatkui kuitenkin I-divisioonassa, kun hän siirtyi paikallisvastustaja TuTon riveihin. Seikkula teki siellä 17 runkosarjaottelussa tehot 4+4=8. Hän pelasi samalla kaudella myös yhden SM-liigaottelun TPS:ssä ja keräsi debyytissään yhden syöttöpisteen. Seikkula vahvisti myös loppukevään 12 runkosarja- ja seitsemän playoff-ottelun ajan TPS:n A-nuoria, jotka voittivat Suomenmestaruuden keväällä 1998.
Seikkula jatkoi SM-liigauraansa Kalevan Pallossa kaudella 1998–1999. Kausi oli hänelle ainoa kokonainen SM-liigassa. Seikkula teki 52 runkosarjaottelussa tehot 3+8=11. KalPa kuitenkin teki kauden jälkeen konkurssin ja joutui pelaamaan seuraavalla kaudella kaksi sarjatasoa alempana Suomi-sarjassa. Seikkula palasi kaudeksi 1999–2000 I-divisioonaan ja siirtyi Kokkolan Hermekseen. Hän teki siellä 48 runkosarjaottelussa tehot 3+11=14. Kaudella 2000–2001 Seikkula jatkoi pelejään Mestiksessä Forssan Palloseuran riveissä.
Kaudeksi 2001–2002 Seikkula siirtyi Ruotsin toiseksi korkeimmalle sarjatasolle HockeyAllsvenskan-joukkue IK Oskarshamniin. Syksyllä 2003 hän kävi try-outilla Kajaanin Hokissa, mutta lähti joukkueesta jo ennen kauden 2003–2004 alkua saatuaan rahakkaamman sopimuksen Nyköpings Hockeyn joukkueesta. Seikkula teki HockeyAllsvenskanissa parhaillaan 20 (6+14) pistettä runkosarjassa kaudella 2004–2005. Hän teki koko sarjassa yhteensä 283 runkosarjaottelussa tehot 45+66=111. Vuodet 2008–2010 Seikkula pelasi Ranskan Ligue Magnusin Diables Rouges de Briançonissa. Hän voitti siellä vuonna 2010 French Cupin.
Syyskuussa 2010 Seikkula palasi kasvattajaseuraansa JHT:hen. Hän toimi kaudella 2010–2011 joukkueen varakapteenina ja kaudella 2011–2012 Seikkula nousi JHT:n kapteeniksi. SM-liigaotteluita hän pelasi yhteensä 53 kahden kauden aikana ja pelasi urallaan lähinnä Suomen ja Ruotsin alemmilla sarjatasoilla, kunnes lopetti Suomi-sarjan JHT:n pelaajana 2014. Hän on ollut sen jälkeen saman joukkueen apuvalmentajana.
Maajoukkueura.
Seikkula oli voittamassa alle 20-vuotiaiden maailmanmestaruutta vuonna 1998. Hän voitti myös alle 18-vuotiaiden EM-hopeaa vuonna 1996.
Sitruunatöpökerttunen

Sitruunatöpökerttunen ("Sylvietta denti") on afrikantöpökerttusten heimoon kuuluva länsiafrikkalainen varpuslintu. Sen esiintymisalue ulottuu Guinean länsiosasta ja Sierra Leonesta itään Keski-Afrikan tasavaltaan ja Länsi-Ugandaan ja etelään Angolan koillisosaan. Lajista tunnetaan kaksi alalajia. William Robert Ogilvie-Grant kuvaili lajin holotyypin Zairen Fort Benistä vuonna 1906.